|  |  |  |  |  |
| --- | --- | --- | --- | --- |
| **СПРАВКА**  **ЗА ОТРАЗЯВАНЕ НА ПОСТЪПИЛИТЕ ПРЕДЛОЖЕНИЯ ОТ ОБЩЕСТВЕНИТЕ КОНСУЛТАЦИИ НА ПРОЕКТА НА НАРЕДБА ЗА ПРЕМЕСТВАЕМИТЕ ОБЕКТИ И ЗА ИНФОРМАЦИОННИТЕ, РЕКЛАМНИТЕ И МОНУМЕНТАЛНО-ДЕКОРАТИВНИТЕ ЕЛЕМЕНТИ НА ТЕРИТОРИЯТА НА ПРИСТАНИЩАТА** | | | | |
| **№** | **Организация/потребител**  **/вкл. начина на получаване на предложението/** | **Бележки и предложения** | **Приети/**  **неприети** | **Мотиви** |
|  | „Пристанище Варна“ ЕАД  *(по електронната поща)* | **1.** В чл. 5, ал. 2 и 3 предлагаме да се дефинират термините „непосредствена близост“ и „необходимото и достатъчно за възприемане … визуално въздействие“, тъй като същите предпоставят неяснота при неговото тълкуване и прилагане занапред.  **2.** Предлагаме в чл. 15, ал. 1, т. 4 след думите „който не може да бъде по-дълъг от“ да се добави „срока на валидност на удостоверението за експлоатационна годност на пристанището (съответно пристанищния терминал), на територията на което се иска поставяне, съответно за срок до 10 години в случаите, в които е приложен чл. 16, ал. 2 и ал. 5 от Закона за държавната собственост.“  ***Мотиви***: Достъпът до пазара на пристанищни услуги (правото, предоставено на пристанищните оператори да извършват услуги в пристанищата за обществен транспорт) се предоставя чрез възлагане на концесия в случаите по чл. 117в от Закона за морските пространства, вътрешните водни пътища и пристанищата на Република България (ЗМПВВППРБ), чрез договор със собственика или по силата на самото право на собственост (чл. 117а, ал. 3). Съгласно чл. 116а, ал. 1, освен пристанищните услуги по чл. 116, в пристанищата за обществен транспорт могат да се извършват и съпътстващи дейности при условие, че не пречат или няма да попречат на извършването на пристанищните услуги. Извършването на съпътстващи дейности е втората реална и допустима хипотеза, която предполага поставянето на „преместваеми увеселителни обекти, преместваеми обекти за търговски и други обслужващи дейности и рекламни елементи“ по смисъла на чл. 15, ал. 1, т. 4 от проекта на наредба. Когато съпътстващите дейности в пристанищата за обществен транспорт с национално значение се извършват от лице, на което е възложена концесия по чл. 117в, ал. 1 или от държавен пристанищен оператор по § 74, ал. 3 от Преходните и заключителни разпоредби на ЗИДЗМПВВППРБ (обн., ДВ, бр. 24 от 2004 г.), извършването на съпътстващата дейност се включва в предмета на концесионния договор, а приходите от нея се включват в стойността на концесията. Съгласно § 2, т. 34 от Допълнителните разпоредби: „Съпътстващи дейности“ са дейности, обезпечаващи извършването на пристанищните услуги, както и дейности, които съответстват на производствените и търговските задачи на предприятия, чието местоположение в пристанището се оправдава от връзката им с пристанищния трафик, с обема на морския или речния трафик, който създават, или поради услугите, които извършват на потребителите. Смятаме, че е логично и оправдано срокът за поставяне на „преместваеми увеселителни обекти, преместваеми обекти за търговски и други обслужващи дейности и рекламни елементи“ по чл. 15, ал. 1, т. 4 от проекта на наредба да бъде същият като този за „преместваемите обекти и информационни елементи, пряко свързани с технологичния процес по предоставяне на пристанищни услуги“ по чл. 15, ал. 1, т. 3, а именно: „за посочения в заявлението за поставяне срок, който не може да бъде по-дълъг от срока на валидност на удостоверението за експлоатационна годност на пристанището (съответно пристанищния терминал), на територията на което се иска поставяне“, като се допълни „съответно за срок до 10 години в случаите в които е приложен чл. 16, ал. 2 и ал. 5 от Закона за държавната собственост“.  Смятаме, че с така предложената редакция, освен уеднаквяването на режимите, се обхващат в пълнота и всички възможни хипотези за поставяне (чл. 63, ал. 1 до ал. 6 от Наредба № 9 от 17.10.2013 г. за изискванията за експлоатационна годност на пристанищата и специализираните пристанищни обекти (издадена от министъра на транспорта, информационните технологии и съобщенията, обн., ДВ, бр. 96 от 2013 г., доп., бр. 103 от 2017 г.).  Разпоредбата на чл. 16, ал. 2 от Закона за държавната собственост позволява отделни имоти или части от имоти – публична държавна собственост (в т.ч. и от терминали на пристанища за обществен транспорт с национално значение, в т.ч. и за извършването на съпътстващи дейности) да се отдават под наем за срок до 10 години, като с договора за наем не може да се възлагат строителство и/или услуги по смисъла на Закона за концесиите и на Закона за обществените поръчки, когато прогнозната стойност на приходите на наемателя за срока на договора е по-висока от европейския праг по смисъла на Закона за концесиите. Съгласно ал. 5 това може се извършва от едноличните търговски дружества с държавно имущество и държавните предприятия, които по силата на закон ползват, управляват или експлоатират обекти – публична държавна собственост, както и от концесионерите, могат да отдават под наем, отново за срок до 10 години части от предоставените им обекти – публична държавна собственост, в съответствие с акта за предоставянето на обектите или с концесионния договор и при условие, че се използват съобразно предназначението им.  Аналогично разрешение се открива в съответните наредби по чл. 56, ал. 1 от ЗУТ, както на общините Бургас и Варна, така и на община Пловдив:  - чл. 2, ал. 1, т. 3 („за срока на концесионния, арендния или наемния договор“) от Наредбата за преместваемите обекти за търговски и други обслужващи дейности и елементите на градското обзавеждане на територията на Община Бургас (приета с Решение на Общински съвет – Бургас по т. 12, Протокол № 43/09, посл. изм. с Решение № 16031/26.11.2019 г. на ВАС на РБ);  - чл. 1, ал. 8, предл. четвърто („Разрешението за поставяне се издава за срок не по-дълъг от срока за договора за концесия“) от Наредбата за реда за поставяне на преместваеми обекти за увеселителна, търговска или друга обслужваща дейност и елементите на градското обзавеждане на територията на община Пловдив (приета с Решение № 226, взето с Протокол № 11 от 11.06.2009 г., посл. изм. с Решение № 102, взето с Протокол № 6 от 29.03.2018 г.);  - чл. 22, т. 3 („за срок не по-дълъг от срока на концесионния или приравнения на него наемен договор, като срокът за поставяне може да бъде актуализиран във връзка с възникнали обществени или други конкретни нужди“) от Наредбата на Общински съвет – Варна за реда за поставяне на преместваеми обекти по смисъла на чл. 56, ал. 1 от Закона за устройство на територията (приета от Общински съвет – Варна с Решение № 1270-10(26)/13,14.12.2013 г., променена и допълнена с решения на ОбС: № 1591-6(34)/21.07.2014 г., № 1988-9(39)/04.02.2015 г., № 310-10(8)/11.05.2016 г.).  **3.** В чл. 16, ал. 1 предлагаме да се уточни, че заявлението се подава до Изпълнителния директор на Изпълнителна агенция „Морска администрация“.  **4.** Смятаме, че режимът относно необходимите документи, които следва да бъдат представени, както и относно подготвителните действия, които следва да бъдат извършени, е ненужно утежнен и същият следва да бъде по-прецизно диференциран по отношение на различните видове преместваеми обекти, например:  - предвижда се „проект“ (чл. 18, ал. 1, т. 2) и „мотивирано становище на инженер-конструктор с пълна проектантска правоспособност“ (чл. 18, ал. 1, т. 3) във всички случаи на преместваеми обекти, извън тези от контейнерен или модулен тип. Терминът „проект“ се свързва с инвестиционен проект по ЗУТ, какъвто не смятаме, че е необходим във всички случаи. Що се отнася до конструктивното становище, в ЗУТ е изяснено в кои конкретни случаи се изисква такова и би следвало наредбата да следва същата логика.  - предвижда се за обектите от контейнерен и модулен тип да се представя „документация, удостоверяваща съответствието със съществените изисквания към продуктите (декларация за съответствие от производителя, техническо досие и т.н.)“.  Опитът ни показва, че това изискване ще затрудни силно използването на контейнери за различни дейности. В случай, че е налице императивно нормативно изискване относно наличието на такава документация, следва да се посочи изрична препратка към акта, който налага това.  Предлагаме да се опишат необходимите документи поотделно за видовете дефинирани в наредбата преместваеми обекти, по аналогия с други такива нормативни актове.  **5.** В чл. 32 предлагаме да се посочи кой е органът, който възлага фактическото изпълнение по принудително премахване. | 1. Прието по принцип  2. Прието в частта за удължаване на срока от 5 на 10 години  3. Прието по принцип  4. Прието по отношение на по-прецизното дефиниране на случаите, в които се изисква мотивирано становище на инженер конструктор с пълна проектантска правоспособ-ност  5. Неприето | Понятията „непосредствена близост“ и „необходимо и достатъчно“ се използват често в актове на националното и международното право, включително и в такива, които уреждат обществени отношения в областта на транспорта (морски, въздушен, железопътен).  Във всички тези актове (с изключение на Закона за железопътния транспорт), включително и в проекта на Наредба за преместваемите обекти и за информационните, рекламните и монументално-декоративните елементи на територията на пристанищата, посочените понятия са употребени с общоприетото им значение.  Въпреки това разпоредбата на чл. 3, ал. 2 от проекта на наредба е допълнен съответно, с оглед избягване на евентуално неточно тълкуване на понятието „непосредствена близост“.  Поставянето на преместваеми увеселителни обекти, преместваеми обекти за търговски и други обслужващи дейности и на рекламни елементи не е в пряка и непосредствена връзка с основното предназначение на пристанището (съответно пристанищния терминал)– извършването на пристанищни дейности и услуги.  Става дума за правна възможност, която може да бъде реализирана само ако и доколкото няма да създава пречки за осъществяване на пристанищните услуги и дейности.  Точно както и извършването на съпътстващи дейности в пристанище за обществен транспорт е възможност, а не задължение за собственика на пристанището, съответно за пристанищния оператор в пристанище за обществен транспорт с национално значение.  С оглед на казаното, не могат да бъдат споделени изложените в становището аргументи за обвързване на срока, за който може да бъде разрешено поставянето на такива обекти, със срока на валидност на удостоверението за експлоатационна годност на пристанището (пристанищния терминал).  Устройствените параметри на всяко пристанище (пристанищен терминал), които задължително трябва да бъдат съобразявани, когато се дава разрешение за поставяне на преместваеми обекти, както и функционалното зониране на пристанищната територия с оглед извършваните и планираните услуги и дейности, се определят със специализирания подробен устройствен план на пристанището. Практиката показва, че прогнозният „хоризонт“ на последния не надхвърля 15 г., а най-често е до 10 г.  По тези съображения, както и с оглед на факта, че разрешението за поставяне не е принципно, а за конкретен обект с конкретно местоположение, в чл. 15, ал. 1, т. 4 от проекта на наредба е направено съответното изменение, като максималният срок, за който може да бъде дадено разрешение за поставяне на преместваеми увеселителни обекти, преместваеми обекти за търговски и други обслужващи дейности и на рекламни елементи, е увеличен от 5 на 10 години.  Предвид нормата на чл. 31 от Административ-нопроцесуалния кодекс, не следва чл. 16, ал. 1 от проекта на наредба да бъде допълван по предложения начин.  Но в съответствие с принципа за процесуална икономия е допълнена разпоредбата на чл. 14, ал. 2 от проекта на наредба, като е предвидена възможност заявление, по което компетентен да се произнесе е министърът на транспорта, информационните технологии и съобщенията, да бъде подадено и чрез изпълнителния директор на Изпълнителна агенция „Морска администрация“.  Създаден е нов текст в проекта на наредба (чл. 20), дефиниращ задачите на мотивирано становище на инженер конструктор с пълна проектантска правоспособност и случаите, в които то следва да бъде представено със заявлението за даване на разрешение за поставяне на преместваем обект, информационен, рекламен или монументално-декоративен елемент.  Посочените в проекта на наредба изискуеми документи са минимално необходимите и достатъчни, за да бъде удостоверено съответствието на конкретния преместваем обект (съответно на информационния, рекламния или монументално-декоративен елементи), разрешение за чието поставяне се иска, с изискванията, посочени в чл. 3, ал. 2, чл. 5 и чл. 7 от проекта на наредба. Техният вид и брой не са по-различни от предвидените в чл. 56 от Закона за устройство на територията и приетите въз основа на него наредби на общински съвети.  Обектите контейнерен или модулен тип са фабрично произведени изделия. Съответствието на такива изделия с определени технически изисквания се доказва с различни документи, в зависимост от вида на изделието. По тази причина в проекта на наредба е употребено общото понятие „документация, удостоверяваща съответствието със съществените изисквания към продуктите“, а изброяването в скобите след него е неизчерпателно.  Според текстовете на чл. 31, ал. 2 и чл. 32, ал. 1 от проекта на наредба (след отразяване на предложенията и бележките от общественото обсъждане съответно чл. 32, ал. 2 и чл. 33, ал. 1) ако заповедта за премахване не е изпълнена доброволно от нейния адресат, обектът по чл. 2 се премахва принудително от Изпълнителна агенция „Морска администрация“, като фактическото изпълнение на принудителното премахване се възлага по реда на Закона за обществените поръчки.  Възложителите на обществени поръчки са определени императивно в чл. 5, ал. 2 – 4 от Закона за обществените поръчки.  Съгласно чл. 44, ал. 1, изречение второ от Указ № 883 от 1974 г. за прилагане на Закона за нормативните актове възпроизвеждането в подзаконов акт на разпоредби на закон се прави само по изключение. В конкретния случай не е налице правна необходимост от допускането на такова изключение. |
|  | СНЦ „Българска национална асоциация по корабостроене и кораборемонт“  *(по електронната и обичайната поща)* | **1.** С предлагания проект на Наредба за преместваемите обекти и за информационните, рекламните и монументално-декоративните елементи на територията на пристанищата се прави опит да се уредят изискванията, на които следва да отговарят различните видове преместваеми обекти (пряко свързани с технологичния процес по предоставяне на пристанищни услуги, пряко свързани с дейността по постигане сигурността на пристанището, увеселителни, за търговски и други обслужващи дейности), информационните, рекламните и монументално-декоративните елементи, за да бъде допустимо поставянето им на територията на пристанищата, както и реда по издаване на разрешение за поставяне на територията на пристанище на преместваем обект, информационен, рекламен или монументално-декоративен елемент и по премахване на такива обекти.  Съгласно чл. 92 от Закона за морските пространства, вътрешните водни пътища и пристанищата на Република България пристанището е участък, който включва територия, акватория и инфраструктура. Доколкото пристанищната територия е част от територията на Република България, обществените отношения, свързани с устройството на територията, инвестиционното проектиране и строителството, в т.ч. и поставянето на преместваеми обекти се урежда от Закона за устройство на територията (ЗУТ) и подзаконовите актове към него.  Проектирането и строителството на всички сгради, мрежи и съоръжения на техническата инфраструктура, както и реда и изискванията за тяхното проектиране, изграждане, респ. поставяне и въвеждането им в експлоатация са обект на ЗУТ и се уреждат от неговите разпоредби.  С проекта на наредбата на директорите на териториалните дирекции на Изпълнителна агенция „Морска администрация“ и на министъра на транспорта, информационните технологии и съобщенията им се вменяват неприсъщи за тях задължения, които същевременно са от компетентността на съответните архитекти и кметове на общини, Дирекцията за национален строителен контрол и министъра на регионалното развитие и благоустройството. Тези институции са компетентни по отношение на прилагане на нормите на благоустройството, проектиране и строителство на обекти от всякакъв вид на територията на държавата. Ако наредбата уреждаше отношенията само за поставяне на обекти в акваторията на пристанищата щеше да е резонно разрешенията да се издават по реда и от органите, посочени в нея, но в конкретния случай се касае за вече уредени отношения от по-висок по степен нормативен акт.  Възлагането на правомощия за издаване на разрешение за поставяне на преместваеми обекти, информационни, рекламни и монументално декоративни елементи на територията на пристанищата на директорите на териториалните дирекции и на министъра на транспорта противоречи на изискванията на ЗУТ и изменя волята на законодателя, тъй като с подзаконов акт се създават права на органи, които не са предвидени от закона.  Това противоречие пряко рефлектира върху законността на предлагания проект на наредбата, тъй като подзаконовите нормативни актове не могат да противоречат на нормативните актове от по-висока степен и с подзаконов нормативен акт не може да се променя законов такъв.  **2.** Категорично възразяваме и срещу приравняването в проекта на наредбата на пристанищата със специално предназначение по чл. 109 – „технологично свързани с дейността на корабостроителните и кораборемонтните заводи“ към пристанищата, които извършват товаро-разтоварна дейност.  Спецификата на дейността на корабостроителните и кораборемонтни заводи, които се определят от вида и големината на корабите, обхват на кораборемонтните дейности, конкретно място на изпълнение на ремонтните дейности и пр., определя мястото на преместваемите технологични елементи, машини и съоръжения, пряко свързани с дейността на заводите.  Следва и ясно да се извадят от обхвата на наредбата следните обекти, които не са и не могат да бъдат приравнени на преместваеми обекти, тъй като те не са такива по смисъла на ЗУТ и същите не подлежат на точна схема, а именно:  -контейнери/кесони и пр. за различните видове отпадъци от технологичния процес;  - преместваеми заваръчни машини и апарати;  - контейнери с бутилки от пропан-бутан и др. технологични газове;  - контейнерите с корабни бои;  - кесони с шлака за бластиране;  - знаци и табели, касаещи безопасността при работа и т.н.  Списъкът с подобни обекти е много, много голям.  Самата формулировка на чл. 109 определя като пристанища само пристанищните кейове. Територията зад тях са заводи, чиито дейности и производство са извън пристанищните услуги, като генералните планове на заводите са съобразени с технологичния процес и изискванията на ЗУТ.  Предвид гореизложеното считаме, че наредбата не следва да се отнася за територията на пристанищата по чл. 109 от ЗМПВВППРБ. Отношенията, свързани с преместваемите обекти и за информационните, рекламните и монументално-декоративните елементи на територията на пристанищата да се уреждат, както досега от Закона за устройство на територията и подзаконовите актове към него или алтернативно от приложното поле на наредбата да се извадят пристанищата със специално предназначение по чл. 109 от ЗМПВВППРБ. | 1. Неприето  2. Прието по принцип | Законът за морските пространства, вътрешните водни пътища и пристанищата на Република България (ЗМПВВППРБ) съдържа специални разпоредби (чл. 112р – чл. 112т) относно реда и условията за поставяне на преместваеми обекти и на информационни, рекламни и монументално-декоративни елементи на територията на пристанищата и тези специални законови текстове изключват приложението на общите правила на Закона за устройство на територията.  Компетентните органи, на които са възложени правомощията да разрешават поставяне, съответно да разпореждат премахване на преместваеми обекти и на информационни, рекламни и монументално-декоративни елементи, разположени на територията на пристанищата, са изрично и изчерпателно посочени съответно в чл. 112с, ал. 2 и чл. 112т, ал. 3 ЗМПВВППРБ.  Издаването на наредба на министъра на транспорта, информационните технологии и съобщенията, уреждаща изискванията, на които трябва да отговарят преместваемите обекти, информационните, рекламните и монументално-декоративните елементи, редът и условията за поставянето им на територията на пристанищата, както и редът за съставяне и връчване на констативните актове по чл. 112т, ал. 2 ЗМПВВППРБ, за подаване на възражения срещу тях и за принудително премахване на обекти, е предвидено в чл. 112с, ал. 5 и чл. 112т, ал. 4 ЗМПВВППРБ.  Съгласно изричната разпоредба на чл. 112р, ал. 1 ЗМПВВППРБ специалните правила за поставяне на преместваеми обекти и на информационни, рекламни и монументално-декоративни елементи на територията на пристанищата се прилагат по отношение, както на пристанищата за обществен транспорт, така и по отношение на рибарските, яхтените и пристанищата със специално предназначение, наречени общо „пристанища по чл. 107 – 109 ЗМПВВППРБ“. Следователно, не е налице правно основание за изключване на пристанищата със специално предназначение от приложното поле на проекта на наредба.  Въпреки, че всяко пристанище със специално предназначение по дефиниция е технологично свързано с производствения процес на съответното крайбрежно предприятие, става дума за два самостоятелни обекта – пристанище и предприятие. Специалните разпоредби на чл. 112р – 112т ЗМПВВППРБ и на проекта на наредба ще се прилагат на територията на пристанището, но не и на територията на предприятието. За последната ще важат общите правила на Закона за устройство на територията.  С цел постигане на максимална яснота и избягване на евентуално неправилно тълкуване и прилагане на текстовете на бъдещата наредба, в проекта е създадена нова допълнителна разпоредба (нов § 2), изключващи използваните в корабостроенето и кораборемонта машини, съоръжения и друго технологично оборудване от съдържанието на понятието „преместваеми обекти“. |
|  | СНЦ „Асоциация на българските частни пристанища“  *(по електронната поща)* | От името на Асоциацията на българските частни пристанища искаме да изразим несъгласието си с предложената наредба по следните съображения:  **1.**Уреждат се обществени отношения, които вече са уредени с общ закон, а именно – Закон за устройство на територията, и не става ясно по какъв начин се дерогират тези изисквания или пък на какво основание съществува паралелен режим за изпълнение от страна на пристанищата – т.е. създаване на двойни изисквания и дублиране на правомощия на главния архитект на съответната община и директора на пристанище.  **2.** Урежда се утежнено положение на собствениците, респ. операторите на пристанища, без да има засягане на съществен обществен интерес, който да оправдава това.  **3.** Намесват се допълнителни държавни институции в чисто частни отношения, неизискващи допълнителна санкция.  **4.** Създават се задължения на държавна институция, която няма заложена функция за осъществяване на такъв контрол, което е и причина да смятаме, че няма и административен капацитет и ресурс за извръщане на такава дейност.  Молим да бъде преосмислено и поставено на широко обсъждане така направеното предложение. | Неприето | По отношение на реда и условията за поставяне на преместваеми обекти и на информационни, рекламни и монументално-декоративни елементи на територията на пристанищата общите правила на Закона за устройство на територията са дерогирани от специалните разпоредби на чл. 112р – чл. 112т ЗМПВВППРБ. В този смисъл, не се създава паралелен режим с „двойни“ изисквания и дублиране на правомощия.  В становището не са изложени аргументи или примери, които да подкрепят твърдението за „утежнено положение на собствениците, респ. операторите на пристанища“.  Компетентните органи, на които са възложени правомощията да разрешават поставяне, съответно да разпореждат премахване на преместваеми обекти и на информационни, рекламни и монументално-декоративни елементи, разположени на територията на пристанищата, са изрично и изчерпателно посочени съответно в чл. 112с, ал. 2 и чл. 112т, ал. 3 ЗМПВВППРБ.  Издаването на наредба на министъра на транспорта, информационните технологии и съобщенията, уреждаща изискванията, на които трябва да отговарят преместваемите обекти, информационните, рекламните и монументално-декоративните елементи, редът и условията за поставянето им на територията на пристанищата, както и редът за съставяне и връчване на констативните актове по чл. 112т, ал. 2 ЗМПВВППРБ, за подаване на възражения срещу тях и за принудително премахване на обекти, е предвидено в чл. 112с, ал. 5 и чл. 112т, ал. 4 ЗМПВВППРБ.  Проведените в периода от 10 януари до 10 февруари 2020 г. публични консултации чрез публикуването на проекта на наредба на интернет страницата на Министерството на транспорта, информационните технологии и съобщенията и на Портала за обществени консултации на Министерския съвет е възможно най-широкото обществено обсъждане, предвидено в чл. 26, ал. 2 и 3 от Закона за нормативните актове. |